Tampereen Tullintori ei halua olla perinteinen isojen ketjujen automarket – lisää erikoiskauppaa ja paikallisia, pieniä toimijoita

Tamperelainen kauppakeskus Tullintori kirkastaa profiiliaan erikoiskaupan ja kokemuksellisuuden suuntaan. Tullintori lupaa ravistella koko kauppakeskuksen käsitettä ja toimintamallia. – Emme siis tule olemaan isojen ketjujen perinteinen autoilijan perhemarket, vaan paikalliseen uniikkiin erikoistarjontaan panostava urbaani toimija, linjaa kauppakeskuspäällikkö Merikukka Salmi . Salmen mukaan Tampereen keskustassa on tilaa ja tarvetta uudenlaiselle kauppakeskukselle. – Tavoitteenamme on, että eri toimijat ovat vuorovaikutuksessa ja tukevat toinen toisiaan pikemmin kuin kilpailevat toisensa hengiltä. Tulevien toimijoiden nimiä en voi vielä paljastaa, sillä neuvottelut ovat kesken. Ruokakauppa pysyy Salmen mukaan luvassa on paikallisia, pieniä toimijoita. Myös K-market jatkaa talossa edelleen. – Ruokakaupalle on tarvetta, sillä meillä käy asiakkaina paljon toimistoiden työntekijöitä, yliopistoväkeä, hotellivieraita ja tapahtumien kävijöitä. Tullin alueen kaupallinen merkitys on kasvussa. Marriot-hotelli otetaan käyttöön loppuvuodesta 2019. Kannen ja areenan rakennustyöt ovat käynnissä. Tulossa on myös uusia tornitaloja asuntoineen ja toimistoineen. – Tampere kasvaa, myös kauppa ja kulutustottumukset ovat murroksessa. Me emme halua tarjota sitä samaa, mitä kaikki muut toimijat, vaan vastata tulevaisuuden kysyntään, Salmi muotoilee. Ratina ei suora kilpailija Ratinan kauppakeskuksen tulo ei Salmen mukaan ole juurikaan näkynyt Tullintorilla. – Me emme suoraan kilpaile Ratinan kanssa, sillä sijaitsemme eri paikassa ja kävijäkuntamme on erilainen. Meille ei tulla autolla, vaan palvelemme tämän alueen toimijoita ja tapahtumakävijöitä. Tullintorin myynti oli viime vuonna 21,5 miljoonaa euroa ja kävijöitä oli 2,5 miljoonaa. Vuonna 2017 myyntiä kertyi 20,8 miljoonaa euroa ja kävijämäärä oli 2,6 miljoonaa. Tullintori pelaa myös eri sarjassa kuin Ratina. Huhtikuussa 2018 avanneen Ratinan viime vuoden myynti oli 82,2 miljoonaa ja kävijämäärä 5,3 miljoonaa. Tullintorin kehityssuunnitelman taustalla ovat pääomistaja Agore Kiinteistöt sekä Tullintoria hallinnoiva Trevian Asset Management. Hankkeen arvioidaan valmistuvan vuonna 2021.